CELEX: C2006/048/27
Language: da
Date: 2006-02-25 00:00:00
Title: Sag C-423/05: Sag anlagt den  29. november 2005  af Kommissionen for De Europæiske Fællesskaber mod Den Franske Republik

25.2.2006   
            
            
               DA
            
            
               Den Europæiske Unions Tidende
            
            
               C 48/14
            
         Sag anlagt den 29. november 2005 af Kommissionen for De Europæiske Fællesskaber mod Den Franske Republik
   (Sag C-423/05)
   (2006/C 48/27)
   Processprog: fransk
   Ved De Europæiske Fællesskabers Domstol er der den 29. november 2005 anlagt sag mod Den Franske Republik af Kommissionen for De Europæiske Fællesskaber ved A. Caeiros og M. Konstantinidis, som befuldmægtigede, og med valgt adresse i Luxembourg.
   Kommissionen har nedlagt følgende påstande:
   
               1.
            
            
               Det fastslås, at Den Franske Republik har tilsidesat sine forpligtelser i henhold til artikel 4, 8 og 9 i direktiv 75/442/EØF, som ændret ved direktiv 91/156/EØF (1), og artikel 14, litra a), b) og c) i direktiv 99/31/EF, idet den ikke har truffet de nødvendige foranstaltninger for
               
                           —
                        
                        
                           at sikre, at affald nyttiggøres eller bortskaffes, uden at menneskets sundhed eller miljøet bringes i fare, og forbyde henkastning, dumpning og ukontrolleret bortskaffelse af affald
                        
                     
                           —
                        
                        
                           at enhver indehaver af affald enten overlader dette til en privat eller offentlig indsamler eller til en virksomhed, som varetager bortskaffelse eller nyttiggørelse, eller at indehaveren selv skal sørge for dets nyttiggørelse eller bortskaffelse under iagttagelse af bestemmelserne i Rådets direktiv 75/442/EØF af 15. juli 1975 om affald (2)
                           
                        
                     
                           —
                        
                        
                           at ethvert anlæg eller enhver virksomhed, som varetager bortskaffelse af affald, fra den kompetente myndighed indhenter en tilladelse
                        
                     
                           —
                        
                        
                           at operatøren af deponeringsanlægget, i forbindelse med deponeringer, som allerede er godkendt eller i drift på tidspunktet for gennemførelsen af Rådets direktiv 99/31/EF af 26. april om deponering af affald (3), dvs. den 16. juli 2001, udarbejder en overgangsplan for anlægget, der omfatter betingelserne for udstedelse af en godkendelse samt de nødvendige udbedrende foranstaltninger, som senest den 16. juli 2002 forelægges de kompetente myndigheder til godkendelse, og at de kompetente myndigheder, på grundlag af overgangsplanen, træffer endelig afgørelse om, hvorvidt driften kan fortsætte, og snarest muligt nedlukker anlæg, der ikke har fået tilladelse til fortsat drift, eller giver tilladelse til det nødvendige arbejde og fastsætter en overgangsperiode til gennemførelse af planen.
                        
                     
         
               2.
            
            
               Den Franske Republik tilpligtes at betale sagens omkostninger.
            
         Søgsmålsgrunde og væsentligste argumenter:
   Kommissionen er af den opfattelse, at Den Franske Republik har tilsidesat sine forpligtelser i henhold til artikel 4, 8 og 9 i Rådets direktiv 75/442/EØF om affald, som ændret ved direktiv 91/156/EØF, idet den har tolereret driften af mange ulovlige og ukontrollerede lossepladser i Frankrig, og har undladt at træffe de nødvendige foranstaltninger for at sikre, at affald bortskaffes uden at menneskets sundhed bringes i fare eller miljøet skades. De franske myndigheder har ikke bestridt tilsidesættelsen, men de har dog anfægtet det af Kommissionen anførte antal af ulovlige lossepladser, og de har gjort gældende, at lodsepladsernes påvirkning af miljøet er ubetydelig, da der på de uautoriserede lossepladser kun deponeres grønt affald, ral og storskrald.
   De oplysninger, de franske myndigheder har fremsendt, er ikke tilstrækkelige til at bedømme, om godkendelsesordningen er i overensstemmelse med betingelserne i artikel 9 i direktiv 75/442/EØF. Deponeringer, hvis areal er mindre end 100 m2, og hvis højde er under 2 m samt valorisering af sådant affald, kræver ikke godkendelse. De franske myndigheders fortolkning, hvorefter kun lossepladser, der drives af kommunale myndigheder uden godkendelse er ulovlige lossepladser er ukorrekt, da en privatperson også kan drive en losseplads uden godkendelse.
   På grundlag af de fremsendte oplysninger kan Kommissionen blot konstatere, at de anlæg eller virksomheder, der varetager bortskaffelse uden at være underlagt krav om godkendelse, i strid med bestemmelserne i artikel 14, i direktiv 99/31/EF ikke har udarbejdet eller forelagt den kompetente myndighed en overgangsplan for hver ulovlig eller ukontrolleret losseplads til godkendelse inden den 16. juli 2002. En losseplads, der ikke kan tilpasses betingelserne i det nævnte direktiv, skal lukkes øjeblikkeligt. Driften af ulovlige lossepladser uden overgangsplaner og uden tilladelse udgør en tilsidesættelse af artikel 14, i direktiv 99/31/EF.
   
      (1)  EFT L 78, af 26.3.1991, s. 32.
   
      (2)  EFT L 194, af 25.7.1975, s. 39,
   
      (3)  EFT L 182, af 16.7.1999, s. 1.